《欧桢伯贻桂树》
明代·梁有誉

岭峤空传八桂林，汝多双干自丹岑。高枝寒拂星榆影，侧叶晴分若水阴。

仙客偶从庐岳遇，词人谩向小山寻。何如岁晚幽窗下，金粟香飘对苦吟。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。